paragraph_text: Prva pjesma na albumu je "Pigs on the Wing". Radi se o pjesmi s dva dijela. Prvi dio pjesme otvara, a drugi dio zatvara album. Prema mnogim intervjuima, pjesma je napisana kao Watersova izjava ljubavi njegovoj novoj ženi Carolyne Christie. Za razliku od ostalih pjesama na albumu koje su mračne, ova se pjesma značajno razlikuje po tematici. Druga pjesma na albumu je "Dogs" (originalno skladana kao "You've Got to Be Crazy") koja će se kasnije naći na "best of" albumu Echoes: The Best of Pink Floyd. Pjesma se bavi agresivnim i nemilosrdnim kapitalističkim sustavom te opisuje moćne poduzetnike.